SA-aktivis vrygelaatLeigh-Ann Naidoo Die aktivis Leigh-Ann Naidoo, ŉ voormalige Suid-Afrikaanse atleet en akademikus aan die Universiteit van die Witwatersrand, is deur die Israeliese owerhede vrygelaat en sal na verwagting Vrydagmiddag na Suid-Afrika terugkeer. Naidoo en 12 ander vroue is vandeesweek in internasionale waters deur ŉ Israeliese vlootkommando in hegtenis geneem. ŉ Woordvoerder van Women’s Boat to Gaza (WBG) het Donderdag gesê hulle was op pad na Gasa om die Israeliese beleg daar op ŉ vreedsame wyse te probeer beëindig. WBG, wat deel uitmaak van die internasionale Freedom Flotilla-koalisie, se Zaytouna-Oliva-boot waarop die vroue was, is 36 seemyl van Gasa onderskep. Die koalisie het by verskeie geleenthede die Israeliese vlootblokkade probeer vermy deur na die kusgebiede te seil. Volgens WBG is twee van die 13 vroue, onder wie Naidoo wat die enigste Suid-Afrikaner is, vrygelaat ná onderhandelinge tussen die departement van internasionale betrekkinge en die Suid-Afrikaanse ambassade in Tel Aviv met die Israeliese ministerie van buitelandse sake. WBG het Vrydagoggend gesê die ander 11 vroue steeds aangehou, maar die organisasie hoop hulle sal gou vrygelaat word, aangesien hulle na aanhoudingsgeriewe by die Ben-Gurion-lughawe geskuif is. Die 13 vroue wat in hegtenis geneem is, sluit die 1976 Nobelpryswenner, Mairead Maquire van Noord-Ierland, Fauziah Hasan, ŉ dokter van Maleisië, ŉ paar parlementslede en ŉ voormalige Amerikaanse weermag-kolonel, Ann Wright, in.